Kind ná ŉ jaar veilig opgespoor | Maroela Media
Kind ná ŉ jaar veilig opgespoor
ŉ Vrou van die Oos-Kaap is in hegtenis geneem nadat sy glo ŉ jaar gelede ŉ babatjie in Gauteng ontvoer het. Die kind is ongedeerd.
Volgens kaptein Mega Ndobe, ŉ polisiewoordvoerder, is die vrou in Katkop, naby Vanrhynsdorp in die Oos-Kaap, vasgetrek.
Die drie weke oue babadogtertjie is verlede jaar in Augustus uit haar ouerhuis in Edenpark, suid van Johannesburg, ontvoer terwyl sy saam met haar ouers geslaap het. Die verdagte het glo toegang tot die plakkershut gekry deur ŉ kleinerige gat in die huis se sinkmuur te sny.
“Ons het aanvanklik inligting gekry dat die verdagte in Tokoza woon, maar sy het gevlug toe die polisie na haar begin soek het,” het Ndobe gesê. Die vrou het vir ŉ jaar lank die polisie ontduik.
“Polisiebeamptes het verlede week op ŉ wenk reageer dat die vrou in die Katkop-omgewing is en hulle het haar daar aangekeer. Die verdagte is oor die naweek na Gauteng geneem en moet binnekort in die Palm Ridge-landdroshof verskyn,” het Ndobe gesê.
Die kind word in ŉ plek van veiligheid aangehou totdat omstandighede rondom haar ontvoering volledig ondersoek is.
baba ontvoer opgespoor vermis
Spoedvrate elk met R20 000 beboet
Werkers selde beter daaraan toe ná stakings